灘石八陣圖行
作者：王剛中
朝代：宋

paragraphs: 我生孔明後，相望九百載。
我想孔明賢，巍然伊呂配。
奇謀勇略誇雄師，大節英風蓋當代。
木牛流馬何足言，八陣遺蹤千古在。
我行已度瞿唐門，長灘石壘差參分。
洪纖高下尺寸等，猶有當年節制存。
四頭八尾觸處首，敵衝中央兩皆救。
握奇如樞運無窮，七縱七擒仍敢攻。
規模黄帝已垂文，後來得者惟將軍。
唐宗李靖拾遺意，樂舞旛表徒繽紛。
長江之上石蟠結，江波洶湧石不滅。
使君何事遽剗除，一夜風雷吼天闕。
明朝仍舊石縱橫，神物護持人已驚。
向來守蜀用此法，誰知石壘真金城。
嗟乎孔明遇不遇，遇則劉公恢大度。
國險地狹民力微，法出萬全勢未具。
嗟乎孔明以此用於吳，長江內固魏可圖。
嗟乎孔明以此用於魏，掃平三分歸一篲。
祇應所遇勢不同，勢既不同功亦異。
嗟乎孔明之心如石堅，欲扶漢室還中原。
事之不就則天耳，安肯俯首從曹袁。
嗟乎孔明如生石不老，後世用兵無草草。
忽然變作六花看，便失本真難按考。
請觀疊石韜機籌，江流東去自悠悠。
英豪得此石外指，長與君王靖邊壘。